CELEX: 32013R0711
Language: da
Date: 2013-07-24 00:00:00
Title: Kommissionens gennemførelsesforordning (EU) nr. 711/2013 af 24. juli 2013 om tarifering af varer i den kombinerede nomenklatur

25.7.2013   
            
            
               DA
            
            
               Den Europæiske Unions Tidende
            
            
               L 200/16
            
         KOMMISSIONENS GENNEMFØRELSESFORORDNING (EU) Nr. 711/2013
   af 24. juli 2013
   om tarifering af varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:
   
               (1)
            
            
               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.
            
         
               (2)
            
            
               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
            
         
               (3)
            
            
               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2 ud fra den begrundelse, der er anført i kolonne 3.
            
         
               (4)
            
            
               Det er hensigtsmæssigt, at bindende tariferingsoplysninger, der er meddelt af medlemsstaternes toldmyndigheder i forbindelse med tarifering af varer i den kombinerede nomenklatur, og som ikke er i overensstemmelse med EU-retten fastsat i denne forordning, fortsat kan påberåbes af modtageren i henhold til bestemmelserne i artikel 12, stk. 6, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (2) i et tidsrum på tre måneder.
            
         
               (5)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         VEDTAGET DENNE FORORDNING:
   Artikel 1
   De varer, der er anført i kolonne (1) i skemaet i bilaget, tariferes i den kombinerede nomenklatur i den i kolonne (2) i skemaet nævnte KN-kode.
   Artikel 2
   Bindende tariferingsoplysninger meddelt af medlemsstaternes toldmyndigheder, som ikke er i overensstemmelse med EU-retten fastsat i denne forordning, kan fortsat påberåbes i henhold til bestemmelserne i artikel 12, stk. 6, i forordning (EØF) nr. 2913/92 i et tidsrum på tre måneder.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. juli 2013.
      
         
            På Kommissionens vegne For formanden
         
         Algirdas ŠEMETA
         
            Medlem af Kommissionen
         
      
   
   
      (1)  EFT L 256 af 7.9.1987, s. 1.
   
      (2)  EFT L 302 af 19.10.1992, s. 1.
   
      BILAG
      
                  Varebeskrivelse
               
               
                  Tarifering
                  (KN-kode)
               
               
                  Begrundelse
               
            
                  (1)
               
               
                  (2)
               
               
                  (3)
               
            
                  En legetøjsfigur af plast i usamlet stand, ca. 4,5 cm høj, som består af to dele. Den foreligger i en plastbeholder formet som et æg, der består af to adskilte halvdele, som kan sættes sammen.
                  Figuren har menneskelige træk. Den har ikke bevægelige dele eller aftageligt tøj, og den bibeholder sin stilling uden støtte.
                  Figuren forestiller en troldmand fra en tegneserie og udgør en del af en samling sammen med de andre figurer i serien.
               
               
                  9503 00 95
               
               
                  Tarifering i henhold til almindelig tariferingsbestemmelse 1, 2 a), 5 b) og 6 vedrørende den kombinerede nomenklatur og teksten til KN-kode 9503 00 og 9503 00 95.
                  Tarifering under KN-kode 9503 00 21 som dukker udelukkes, da produktet ikke er en dukke. En dukke er en model af et menneske af han- eller hunkøn, typisk et spædbarn, en lille dreng eller pige eller en fotomodel. Små stive figurer, der kan bibeholde deres stilling uden støtte, opfattes ikke som dukker.
                  Tarifering under KN-kode 9503 00 49 som legetøj, som forestiller dyr eller ikke-menneskelignende skabninger i andre tilfælde end med fyld, udelukkes også, da de objektive kendetegn hos den af figuren fremstillede karakter er mandlige; den har ingen dyriske eller ikke-menneskelige træk.
                  Det er en menneskelignende figur, der forestiller en tegneseriefigur (se også de Forklarende Bemærkninger til KN-kode 9503 00 81 til 9503 00 99). Figuren tariferes derfor under KN-kode 9503 00 95 som andre varer af plast.